RO Jurnalul Oficial al Uniunii Europene L 121/63

REGULAMENTUL (UE) 2018/687 AL COMISIEI

din 4 mai 2018

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime ale reziduurilor de acibenzolar-S-metil, benzovindiflupir, bifentrin, bixafen, clorantraniliprol, deltametrin, flonicamid, fluazifop-P, izofetamid, metrafenonă, pendimetalin și teflubenzuron din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) La data de 1 iulie 2016, Comisia Codex Alimentarius (CAC) a adoptat limitele maxime Codex pentru reziduurile (CXL) de bifentrin (2). La 22 iulie 2017, Comisia Codex Alimentarius a adoptat CXL-urile pentru acibenzolar-S-metil, benzovindiflupir, bixafen, buprofezin, clorantraniliprol, deltametrin, dimetomorf, fipronil, flonicamid, fluazifop-P, fluensulfonă, flupiradifuronă, imazetapir, izofetamid, metoprenă, metrafenonă, oxatiapiprolin, pendimetalin, pentiopirad, pinoxaden, saflufenacil, spiromesifen, teflubenzuron și tolfenpirad (3).

(2) Limitele maxime pentru reziduuri (LMR-uri) au fost stabilite pentru substanțele respective în anexele II și III la Regulamentul (CE) nr. 396/2005, cu excepția substanței fluensulfonă, pentru care nu au fost stabilită nicio LMR specifică, iar substanța respectivă nici nu a fost inclusă în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b).

(3) În conformitate cu articolul 5 alineatul (3) din Regulamentul (CE) nr. 178/2002 al Parlamentului European și al Consiliului (4), în cazurile în care există standarde internaționale sau finalizarea lor este iminentă, ele se iau în considerare în elaborarea sau adaptarea legislației alimentare, cu excepția cazurilor în care aceste standarde sau părți relevante ale acestora ar fi mijloace ineficiente sau inadecvate de îndeplinire a obiectivelor legitime ale legislației alimentare sau a cazurilor în care există o justificare științifică sau a cazurilor în care ele ar avea drept rezultat un nivel de protecție diferit față de cel determinat ca fiind adecvat în Uniune. În plus, în conformitate cu articolul 13 litera (e) din regulamentul respectiv, Uniunea promovează coerența dintre standardele tehnice internaționale și legislația alimentară, asigurând, în același timp, faptul că nivelul înalt de protecție adoptat în Uniune nu este redus.

(4) Uniunea a prezentat Comitetului Codex privind reziduurile de pesticide o rezervă referitoare la CXL-urile propuse pentru următoarele combinații de pesticide/produse: acibenzolar-S-metil (legume din familia Brassicaceae; cucurbitacee; fructe citrice; fructe de kiwi); benzovindiflupir (cucurbitacee; carne de mamifere); bixafen (carne de mamifere); buprofezin (toate produsele); clorantraniliprol (carne de pasăre); fipronil (toate produsele); flonicamid (produse de origine vegetală); fluazifop-P (varză cu căpățână; tomate; fasole; mazăre (boabe); morcovi; cartofi; gulie furajeră; napi; semințe de floarea-soarelui; carne de mamifere, grăsimi și organe comestibile; lapte; carne de pasăre, grăsimi și organe comestibile; ouă); fluensulfonă (toate produsele); flupiradifuronă (toate produsele); imazetapir (toate produsele); izofetamid (produse de origine animală); metoprenă (toate produsele); oxatiapiprolin (toate produsele); pendimetalin (legume cu frunze din familia Brassicaceae, cu excepția verzei fără căpățână; carne de mamifere; carne de pasăre; ceapă de primăvară și ceapă de tuns); pinoxaden (toate produsele); saflufenacil (toate produsele); spiromesifen (toate produsele).

(5) Prin urmare, CXL-urile pentru acibenzolar-S-metil, benzovindiflupir, bifentrin, bixafen, clorantraniliprol, deltametrin, flonicamid, fluazifop-P, izofetamid, metrafenonă, pendimetalin și teflubenzuron, care nu figurează la considerentul 4, ar trebui să fie incluse în Regulamentul (CE) nr. 396/2005 ca LMR-uri, cu excepția cazurilor în care ele se referă la produse care nu sunt menționate în anexa I la regulamentul respectiv sau a cazurilor în care ele sunt stabilite la un nivel mai mic decât LMR-urile actuale. Respectivele CXL-uri sunt sigure pentru consumatorii din Uniune (5).

(6) În contextul unei proceduri de obținere a autorizației de utilizare pe fructele de kiwi a unui produs de protecție a plantelor care conține substanța activă acibenzolar-S-metil, a fost depusă o cerere de modificare a LMR existente în conformitate cu articolul 6 alineatul (1) din Regulamentul (CE) nr. 396/2005.

(7) În conformitate cu articolul 8 din Regulamentul (CE) nr. 396/2005, cererea respectivă a fost evaluată de statul membru în cauză, iar raportul de evaluare a fost transmis Comisiei.

(8) Autoritatea Europeană pentru Siguranța Alimentară, denumită în continuare „autoritatea”, a evaluat cererile și raportul de evaluare, analizând în special riscurile pentru consumatori și, în caz de relevanță, pentru animale, și a emis un aviz motivat privind LMR-urile propuse (6). Ea a transmis avizul respectiv Comisiei și statelor membre și l-a pus la dispoziția publicului.

(9) În avizele sale motivate, autoritatea a concluzionat că toate cerințele referitoare la date au fost îndeplinite și că modificarea LMR solicitată de solicitant era acceptabilă în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori europeni. Ea a ținut seama de cele mai recente informații privind proprietățile toxicologice ale substanței. Nici expunerea pe toată durata vieții la această substanță prin intermediul consumului tuturor produselor alimentare care pot să o conțină, nici expunerea pe termen scurt ca urmare a unui consum mare de produs relevant nu au indicat existența unui risc de depășire a dozei zilnice acceptabile sau a dozei acute de referință.

(10) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Prin urmare, Regulamentul (CE) nr. 396/2005 ar trebui modificat în consecință.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 mai 2018. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf

Joint FAO/WHO food standards programme, Codex Alimentarius Commission (Programul comun FAO/OMS privind normele alimentare, Comisia Codex Alimentarius). Apendicele II. Sesiunea 39. Roma, Italia, 27 iunie-1 iulie 2016.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf

Joint FAO/WHO food standards programme, Codex Alimentarius Commission (Programul comun FAO/OMS privind normele alimentare, Comisia Codex Alimentarius). Apendicele III. Sesiunea 40. Geneva, Elveția, 17-22 iulie 2017.

(4) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(5) Scientific support for preparing an EU position in the 48th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 48-a sesiuni a Comitetului Codex pentru reziduurile de pesticide (CCPR)]. EFSA Journal 2016;14(8):4571 [166 pp.].

Scientific support for preparing an EU position in the 49th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 49-a sesiuni a Comitetului Codex pentru reziduurile de pesticide (CCPR)]. EFSA Journal 2017;15(7):4929 [162 pp.].

(6) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue level for acibenzolar-S-methyl in kiwi fruits (Aviz motivat privind modificarea limitelor maxime existente pentru reziduurile de acibenzolar-S-metil în fructele de kiwi). EFSA Journal 2017;15(9):4985 [20 pp.].